kardosdrur/scandi-wiki huggingface dataset:
Dødis

Dødis er gletsjeris, der ikke længere er i bevægelse. Begrebet kendes i Danmark fra dødishuller, hvor en større isklods er blevet tilbage i jorden fra istiden og derefter er smeltet. Den har så efterladt et krater, der stadig kan ses i dag. Hertugdalen i Gribskov er et tydeligt eksempel herpå.

Glacialmorfologi
Jakob (patriark)

Jakob er en patriark fra Bibelen.

Ifølge Det Gamle Testamente var Jakob søn af patriarken Isak og tvillingebroder til Esau. Jakob er fader til tolv sønner: Ruben, Simeon, Levi, Juda, Dan, Naftali, Gad, Asher, Issakar, Zebulon, Josef og Benjamin af hvilke Israels tolv stammer opstår. Beretningerne om Jakob kan læses i Første Mosebog, kapitel 25-36. Nogle af de vigtigste beretninger om Jakob er den om Jakobsstigen i kapitel 28 og den om Jakobs kamp i kapitel 32.

Se også 
 Afsnittet om Jakob i artiklen om Første Mosebog

Personer i Det Gamle Testamente
Islams profeter
Tolylfluanid

Tolylflouanid (også kendt under handelsnavnet Euparen M) er et chlor- og fluorholdigt pesticid med den kemiske betegnelse dichlor-N-((dimethylamino)sulfonyl)fluor-N-(p-tolyl)methansulfenamid. Det har formlen C10H13Cl2FN2O2S2, og det er et hvidt, næsten lugtløst pulver, der er vanskeligt at opløse i vand. Stoffet indgår som aktivt stof i de svampedræbende midler, der bruges i frugt- og planteavlen og som beskyttelsesmiddel på træværk. Stoffet har opnået godkendelse frem til 2016 på grundlag af nye undersøgelser.

 Molekylvægt: 347,2
 CAS-nummer: 731-27-1
 Farenummer: 60
 UN-nummer: 2588 (pesticid, fast, giftigt)
 Smeltepunkt: 95 °C
 Opløselighed i vand: 4 g/l
 Dampmassefylde: 12,0 (luft = 1)
 LD50: 1.000 mg/kg (oral-rotte)
 Første nedbrydningsprodukt: DMST (N-metyl-N'-(4-metylfenyl)-sulfamid 4-dimetylamino-sulfonyl-amino-toluen)

Opførsel i naturen 
Tolylfluanid hydrolyseres langsomt til ret hurtigt ved pH = 4-7. Halveringstiden er kortere, når pH er højt, og ved pH = 7 er den ca. 2 døgn. Det første nedbrydningsprodukt, DMST, er hydrolytisk stabilt i pH-intervallet 5-9. Halveringstiden skønnes at være længere end et år ved 22 °C.

I iltrigt vand med pH = 7,7-8,0 nedbrydes tolylfluanid hydrolytisk og mikrobielt til DMST. Efter 14 døgn er alt tolylfluanid i princippet nedbrudt. Den fortsatte nedbrydning er langsom til meget langsom, og halveringstiden for DMST vurderes til 50-70 døgn. Efter 17 uger er henved 30% af udgangsproduktet fuldstændigt nedbrudt.

I jord nedbrydes tolylfluanid hurtigt til DMST. I forsøg vurderes halveringstiden for den fuldstændige bortskaffelse af tolylfluanid til at vare 1-2 uger.

Tolylfluanid opløses i fedt og har derfor mulighed for at ophobes i fødekæderne.

Optagelse, omsætning og udskillelse 
Tolylfluanid absorberes hurtigt og næsten fuldstændigt i mave-tarmkanalen. De højeste koncentrationer er målt i blod, lunger, lever, nyrer, milt og skjoldbruskkirtlen. 99% udskilles i løbet af to døgn med urinen. Der sker dog en vis ophobning i skjoldbruskkirtlen.

Akut farlighed 
 Indtagelse gennem mund: Middelhøj LD50 : >1000 mg/kg
 Optagelse gennem hud: Lav LD50 : >5000 mg/kg
 Indhalering: Meget høj LC50 : 0,02-0,3 mg/l

Indånding eller synkning kan føre til sundhedsskader. Der er fare for allergiudvikling. Irritation af åndredrætsorganer, mave-tarmkanal og øjne, hvor stoffet medfører brænden og kløe. Hudirritation medfører brænden og svien.

Kronisk forgiftning 
Ved forsøg med rotter har man set mindsket appetit, reduceret kropsvægt, ændret blodbillede, nedsat hjertevægt, påvirkninger af lever og nyrer samt hævelser i benene og ændringer i tænderne på grund af den forøgede optagelse af fluor. Derimod er der ikke påvist øget risiko for kræft ud over, at man finder en forøget hyppighed af adenomer i skjoldbruskkirtlen hos højdosisgruppen (500 mg/kg kropsvægt og dag).

De gennemførte undersøgelser tyder ikke på, at tolylfluanid kan fremkalde effekter på forplantningsevnen eller på fostre. I doser som påvirkede kropsvægten hos moderdyrene, var vægten af kuld og moderkage også nedsat.

Se også 

 Perfluoralkylforbindelser

Noter

Eksterne links 

Fungicider
Aromatiske forbindelser
La Flèche Wallonne 2007

Den 71. udgave af La Flèche Wallonne blev afholdt den 25. april 2007. 24 hold deltog, mens Unibet.com nok en gang undladt. Davide Rebellin vandt for anden gang i karrieren foran den regerende mester Alejandro Valverde.

Charleroi-Huy, 202 km 
25-04-2007

UCI ProTour 2007
2007
Sammenstyrtningen ved Kværkeby

Sammenstyrtningen ved Kværkeby skete den 22. december 1971. Under støbning af motorvejsbroen til vestmotorvejen over Vestbanen ved Humleore (Kværkeby) brød konstruktionen sammen og sporene blev dækket af størknet beton. Der skete ikke person- eller materielskade, men juletrafikken mellem København og Jylland/Fyn blev hårdt ramt. Trafikken blev i stedet ledt over Lille Syd (Roskilde - Køge - Næstved), men den 23. december blev også denne strækning spærret på grund af Haslev-afsporingen på Haslev Station.

Jernbaneulykker i Danmark
Ringsted Kommune
Begivenheder i 1971
Broer i Danmark
Afsporing af godsvogn i Haslev

Kollision og afsporing i Haslev 23. december 1971

Under udkørsel fra Haslev spor 1 mod Tureby den 23. december 1971 blev lokomotivføreren ca. 150 m fra det nordlige indgangssporskifte klar over, at de bageste vogne i tog 5129, der holdt i spor 2, ikke var sporfri. Kollision med vognene var uundgåelig.

På grund af den bro der var styrtet sammen ved Kværkeby 22. december var Vestbanen fortsat spærret og en del tog blev ledt over Køge og Næstved.

Tog 5129 var oprindelig på 140 aksler og stationsbestyreren i Køge fik af Haslev oplyst, at der kunne være 88 aksler i spor 2. Toget var derfor afsendt med 84 aksler og stationsbestyreren i Haslev gik derfor ud fra, at toget kunne være i spor 2.

Det fremgik af lokal instruktion, at sporisolationen ved indgangssporskiftet ikke gav garanti for sporfrihed mellem spor 1 og spor 2, og at stationsbestyreren derfor i forbindelse med signalgivning skulle foretage direkte togvejseftersyn, hvilket åbenbart ikke skete.

Jernbaneulykker i Danmark
Transport i Haslev
Begivenheder i 1971
Chemical Abstracts Service

Chemical Abstracts Service (CAS) er en organisation, som skaffer, lagrer og videregiver digitale informationer om videnskabelige undersøgelser og opdagelser inden for kemifaget. CAS kan skaffe oplysninger fra tidsskrifter og patentkontorer helt tilbage til slutningen af det 19. århundrede.

CAS er en underafdeling af American Chemical Society, der har en omfattende database over kemiske stoffer, kaldet CAS Registry. Det er også denne organisation, der har oprettet CAS-registret, der rummer oplysninger om mere end 31 millioner kemiske stoffer.

Se også
CAS-nummer

Standardiseringsorganer

nl:CAS nr
Alkoholiske drikkevarer

Alkoholiske drikke er drikkevarer, der indeholder ethanol. Det kan diskuteres, hvor stor en procentdel, der skal være ethanol, før man kan kalde det en alkoholisk drik, f.eks. vil de færreste betragte æblecider som sådan.

Alkoholiske drikkevarer med en alkoholprocent på over ca. 25% benævnes spirituosa (fra latin spirituosus, afledt af spiritus 'ånd')

Eksempler på alkoholiske drikke

Noter

Eksterne henvisninger 
 Sundhed-EU-portal – Alkohol
CAS

CAS eller cas henviser til flere artikler:
 Cas (rapper)
 Chemical Abstracts Service
 Computer Algebra System – matematisk software som f.eks. Mathematica, Maple, GeoGebra, Xcas, Yacas der kan foretage beregninger, herunder løse ligninger og differentialligninger.
 Creativity, action, service – et program, der indgår i IB-uddannelsen.
 Sportens Voldgiftsret – ofte omtalt som CAS (forkortelse af rettens engelske navn: Court of Arbitration for Sport).
Mike Ratledge

Michael R. "Mike" Ratledge (1943- ) en en engelsk musiker og mangeårigt medlem af Soft Machine.

Mike Ratledge blev som barn uddannet i klassisk musik, som var den eneste form for musik, der blev spillet i hans barndomshjem. Han lærte at spille klaver, og sammen med vennen Brian Hopper spillede han stykker for klaver/klarinet af klassiske komponister.

Via Brian Hopper mødte Ratledge dennes lillebroder Hugh Hopper og Robert Wyatt. I 1961 mødte han Daevid Allen, der fik dem gjort interesserede i at spille jazz. Ratledge studerede Thelonius Monk, Miles Davis og John Coltrane. I 1962 begyndte han at spille i Daevid Allen Trio.

I modsætning til sine venner ønskede Ratledge at tage en uddannelse, og han tog afgangseksamen fra Oxford i psykologi og filosofi. Han tog samtidig musiktimer og blev uddannet hos avantgarde-musikere som Mal Dean og Rab Spall. Ratledge havde planer om at tage til et universitet i USA efter sin eksamenmenhan han fik ikke afsendt sin ansøgning til et stipendiat rettidigt.

I 1966 dannede hans venner en gruppe, og de spurgte, om han ville være med. I denne nye gruppe, Soft Machine, var bl.a. Robert Wyatt, Daevid Allen og Kevin Ayers. I de efterfølgende år skulle Ratledge vise sig at være det meldem af Soft Machine, der holdt ved længst. Der var megen udskiftning i besætningen, og i 1973 var Ratledge det sidste medlem, der havde været med til at grundlægge gruppen.

I 1976 besluttede Ratledge sig for at forlade Soft Machine med planer om at gå solo og overlade gruppen i Karl Jenkins' hænder. Han indrettede et studie men udgav aldrig noget soloalbum. I 1977 lavede Ratledge musikken til filmen Riddles of the Sphinx

Inden for den såkaldte Canterbury-scene var Mike Ratledge noget særligt. Han havde udviklet sig sammen med Soft Machine fra pskykedelisk musik til jazz-rock. I 1980'erne var Ratledge aktiv som komponist og producer inden for reklamemusik og teater. I 1995 udgav han Songs of Sanctuary sammen med Jenkins under navnet Adiemus. Sanctuary var en enorm kommerciel succes.

Denne artikel er en oversættelse af artiklen Mike Ratledge på den engelske Wikipedia.

Musikere fra England
Soft Machine
Rugøl

Rugøl er øl, der er helt eller delvist baseret på maltet rugkorn eller umaltet rug udover den traditionelt anvendte byg- eller hvedemalt. Rugmalten udgør typisk ikke over 1/3 af den totale mængde malt, mens mindst halvdelen traditionelt er byg for at lette siningen. Malten kan være ristet i mere eller mindre grad.

Finland og Estland udgør et kerneområde for brygning af rugøl under det traditionelle navn sahti. Men også i Tyskland (Roggenweizen), Østrig, England, Canada , USA og Rusland (Kvas) brygges der rugøl i varierende omfang.

Flere danske mikrobryggerier har også taget udfordringen op, men det er karakteristisk, at denne øltype først og fremmest produceres i mindre serier, selvom den stort set altid karakteriseres som fyldig og velsmagende. Et eksempel på en rugøl i Danmark er Carlsbergs "Winter Rye" eller Willemoes Jul 2014 fra A/S Bryggeriet Vestfyen.

Referencer 

Øltyper
Johnson (by)

Johnson er en spøgelsesby i Cochise County i delstaten Arizona, USA. 

Byen blev grundlagt i 1883 men fik først postkontor den 5. april 1900, og postkontoret lukkede igen den 29. november 1929. Johnson var konkurrent til den nærliggende by Russellville. I 1925 var der over 1.000 mennesker som gravede kobber, men i midten af 1920'erne faldt prisen på kobber drastisk og det satte stopper for mineaktiviteterne.

Kilde/Ekstern henvisning
 I bil igennem Arizona 

Byer i Arizona
Spøgelsesbyer
Ralle Malone

Ralle Malone er er en dansk trommeslager, der er født og opvokset i Åbyhøj, som er en forstad til Aarhus.

Han var i 1990'erne trommeslager i det århusianske hardcore-band Barcode. Men blev først for alvor kendt, da han i slut-90'erne spillede live-bass for Suspekt. Dette var dog kun for en kort periode.

I 2003 kom han med Niarn på tour som backuprapper, hypeman og trommeslager, senere på året slog han sig sammen med Niggerenislæden (nu Johnson) og sammen begyndte at lave numre – med Johnson på rap og Ralle Malone på sang.

I foråret 2004 blev de signet til det anerkendte selskab Run For Cover m.h.p. deres første EP-udgivelse, der imidlertid ikke materialiserede sig.

Bulldogg 
I foråret 2007 pladedubuterede Ralle Malone under pseudonymet Bulldogg med singlen "Knep Knep, Drik Drik, Hor Hor, Snif Snif". Singlen blev lagt på nettet til gratis download. Ralle Malone optrådte maskeret som Bulldogg og forsøgte at skjule sin identitet som Bulldogg. I 2007 udgav Ralle Malone under navnet Bulldogg sit debutalbum med titlen Bulldogg på Copenhagen Records. Albummet opnåede imidlertid negative anmeldelser. Der var i perioden nogen debat om, hvorvidt Ralle Malone og Bulldogg var den samme person..

Efter udgivelsen af Bulldogg indspillede Ralle Malone med Peter Sommer en musikvideo i Horsens Statsfængsel med titlen "Kommer Hjem Til December". Ralle Malone var i 2010 sammen med Joey Moe hovednavn på den Århusianske festiaval Urban Colorz

Referencer

Eksterne henvisninger 
 

Tjek fødsels- og dødsår
Trommeslagere fra Danmark
Helge Bonnén

Helge Bonnén (født 22. marts 1896, død 3. august 1983) var en dansk pianist, komponist og musikpolitiker.

Han debuterede som pianist under 1. verdenskrig efter at have været elev hos Agnes Adler og Anders Rachlew. Bonnén skrev også musik, men det han huskes for i dag er det musikpolitiske arbejde. Han var idemanden bag Unge Tonekunstneres Selskab (UTS), det der i dag hedder De unge Tonekunstnere (DUT), og var med til at grundlægge Dansk Musiktidsskrift (DMT). Han var formand for UTS i 2 perioder og redaktør af DMT i 1920’erne.

I 1932 grundlagde og ledede han Operaselskabet af 1932, hvor han bl.a. introducerede Kurt Weills musikdramatik i Danmark. Desuden har han skrevet en bog om Peter Erasmus Lange-Müller.

Musik (ikke udtømmende) 
 Vore gamle Børnesange
 Sonatine for klaver
 Sonatine for violin og klaver
 Fantasi ved daggry (klaver)
 op. 28 3 Digte af Dan Andersson
 Stadens Løjtnant (sang)
 Pastoralt øjeblik (1956)
 Sommer på Stavrudden (klaver)
 Sankt Hansaften Spil (1945)
 Pigen og Spejlet (1942)
 Suomi. Finsk Rapsodi
 Spoon River Antologien
 Den store Bastian
 Tre klaverstykker
 København: Billeder fra en Storby

Bibliografi 
 Helge Bonnén: P.E. Lange-Müller 1946

Litteratur 
 Diverse numre af Dansk Musiktidsskrift

Eksterne henvisninger 
 
 Artikel i DMT om UTS
 Samling af nodemanuskripter findes på Det Kongelige Bibliotek og er registreret i REX 

Pianister fra Danmark
Komponister fra Danmark
Klassiske komponister fra det 20. århundrede
Danskere i 1900-tallet
Biografiforfattere fra Danmark
Dansksprogede forfattere fra Danmark
Mirakl Crew

Resbo (Søren Resbo) & Bobby H (Esben Henningsen) danner rammen om Mirakl Crew som i år 2000 blev dannet til en fest i Åbyhøj, hvor de to rappere er opvokset.

I 2004 udgav de et selvfinansieret debutalbum under navnet Videre i teksten, som indeholder:
 Det bare øl
 De 7 haves skræk
 Mirakl land
 Vi sgu da fastansatte
 En time på tønden
 Hammeren falder
 Træsko på græsk nu

Hiphopgrupper fra Danmark
Musikgrupper fra 2000
Lavangen

Lavangen kommune (samisk: Loabáid gielda) ligger i indre Sør-Troms i Troms og Finnmark fylke i Norge. Den har 1.011 indbyggere, og en flot natur. Den grænser i nord til Salangen, i øst til Bardu, i syd til Narvik, og i vest til Gratangen.

Kommunen har børnehave, nyrestaureret centralskole, den eneste kommunale sameskole i Troms, sygehjem, god lægedækning og godt opvækstmiljø. I 1999 blev kommunen kåret til landets femte bedste kommune at bo i, af Norsk Familieøkonomi. De klimatiske forhold og friluftsmuligheder er meget gode.

Kommunen har fået sit navn fra fjorden Lavangen.

Eksterne henvisninger 

 Kultur i Lavangen på kort fra Kulturnett.no

 
Kommuner i Troms
Kommuner i Troms og Finnmark
Mille (pigenavn)

Mille er et pigenavn, der stammer fra Emilie, en feminin udgave af Emil. Drengenavnet Emil stammer fra det romerske familienavn Aemilius", der er afledt af det latinske ord for "venlig". Den 1. januar 2009 var der ifølge Danmarks Statistik 3544 personer i Danmark med navnet Mille.

Kendte personer med navnet 
 Mille Dinesen (født 1974), dansk skuespiller.
 Mille Gori (født 1989), dansk entertainer, blandt andet kendt for at spille Motor Mille
 Mille Hoffmeyer Lehfeldt (født 1979), dansk skuespiller.

Navnet anvendt i fiktion 
 Mille er en dansk tv-serie fra 2009.
 Mille, Marie og mig er en dansk film fra 1937 instrueret af Emanuel Gregers
 Motor Mille dansk figur på DR Ramasjang spillet af Mille Gori

Fodnoter 

Pigenavne
The Sims 3

The Sims 3 er et computerspil, af Electronic Arts(EA). Spillet blev udgivet i Storbritannien, Skandinavien og USA d. 4. juni 2009.

Spillet skulle bygge på de tidligere versioner The Sims og The Sims 2, dog med yderligere forbedringer mht. gameplay. Blandt andet er nabolagene ændret til et nyt, sammenhængende og åbent design, der tillader ens simmere at vandre rundt frit. Den gamle personlighedsskaber hvor man delte point ud på målere er afskaffet og er blevet erstattet med muligheden for at definere simmernes personlighed ved hjælp af nøgleord der beskriver egenskaber. (F.eks. "Ond" og "Atletisk".) En simmertumling vil have to egenskaber, hvorefter hvert alderstrin vil tilføje en ny egenskab, indtil simmeren når ung-voksen stadiet og dermed har fået 5 egenskaber som er det højest mulige antal. Simmerne vil, ligesom i The Sims 2, løbende ældres og dø. (Det er dog muligt at bestemme simmeres gennemsnitlige levealder via indstillingerne fra en gennemsnitlig levetid på 25-960 simdage eller helt slået fra.) Hvis en simmer skulle dø før tid ved et uheld, kan spilleren vælge at genoplive simmeren som et spøgelse. Derudover er det også blevet muligt at få trillinger, og personernes udseende kan gøres meget detaljeret.

Der udkom mere information om spillet den 19. marts 2008, da The Sims 3'''s hjemmeside åbnede. På siden vil der løbende blive offentligjort nye informationer om spillet. Men da sims 4 udkom i 2014 fokuserer EA mere på sims 4.

Der er desuden blevet tilføjet et easter egg I The Sims 2: Free Time. Det er muligt at aktivere en begivenhed, hvor Rod Humble, The Sims 3's executive producer, vil give dig en pakke der indeholder spillet Sims 3'', som kan spilles på simmernes PCer og konsoller.

Udvidelsespakker og Xtra pakke 
Der er både mange udvidelsespakker og xtra pakker fra EA til The Sims 3.

Udvidelsespakker (i rækkefølge) 
 The Sims 3 Verdenseventyrer
 The Sims 3 Drømmejob
 The Sims 3 Aftenunderholdning
 The Sims 3 Lev Livet
 The Sims 3 Kæledyr
 The Sims 3 Rampelys
 The Sims 3 Overnaturlig
 The Sims 3 Årstider
 The Sims 3 Universitetsliv
 The Sims 3 Paradisøen
 The Sims 3 Ind i Fremtiden

Ekstrapakker 
 The Sims 3 Luksuriøs Indretning Ekstrapakke
 The Sims 3 Fuld Gas Ekstrapakke
 The Sims 3 Udendørsluksus Ekstrapakke
 The Sims 3 Byliv Ekstrapakke
 The Sims 3 Sove- og Badeværelse Ekstrapakke
 The Sims 3 Katy Perry Søde Sager
 The Sims 3 Diesel Ekstrapakke
 The Sims 3 70-, 80- & 90'erne Ekstrapakke
 The Sims 3 Film Ekstrapakke

Referencer

Eksterne henvisninger 
 
 officiel dansk hjemmeside
 om det på den største simwiki engelsk
 sims 3 melodien fra EAs officelle side som MP3 download 

Computerspil fra 2009
3
PlayStation 3-spil
Wii-spil
Windows-spil
Nintendo DS-spil
Xbox 360-spil
Macintosh-spil
Livssimulationsspil
UART

UART (Universal Asynchronous Receiver/Transmitter) er et stykke hardware, der konverterer data mellem parallel og seriel form. UART'en er typisk en individuel del af et integreret system, som sætter en computer eller en mikrocontroller i stand til at kommunikere serielt med andre enheder (fx et tastatur).

Ved seriel datakommunikation konverterer UART'en databytes fra mikrokontrollerens parallelle bus til/fra en seriel datastrøm, beregnet til udsendelse på én transmissionsledning. Typisk konverteres det serielle elektriske signal herefter (med diskret hardware eller en dedikeret chip), til spændingsniveauer foreskrevet af kommunikationsstandarden RS-232 (Recommended Standard 232).

UART'er kommunikerer asynkront (dvs. afsendelse/modtagelse af den enkelte byte, sker ikke med faste intervaller). Dog understøtter nyere udgaver synkron overførsel, hvorfor de benævnes USART (Universal Synchronous/Asynchronous Receiver/Transmitter).

Computeradaptere
Dajan

Dajan er hebraisk og betyder "dommer". Et andet hebraisk ord for samme er shofet. Dajan benyttes i religiøs jødedom oftest om Gud i den betydning, at Gud er det jødiske folks dommer. Særligt i dagene omkring Rosh Hashanah og Yom Kippur anvendes ordet, idet man i disse dage forestiller sig, at Gud dømmer alle jøder ud fra deres gerninger.

Når en religiøs jøde hører om et dødsfald, kan han desuden sige lovsigelsen Dajan haemet ("sandhedens dommer"):
Lovet være du, Herre vor Gud, verdens konge, sandhedens dommer.
Formålet med denne lovsigelse er at bekræfte sin tro og loyalitet over for Gud – selv i en så svær situation, som man står i efter et dødsfald.

Jødedom
Hebraiske ord og vendinger
Talmud Bavli

Talmud Bavli er den hebraiske gengivelse af babylonske Talmud. Den er nedskrivet af en rabbiner i Babylon i det nuværende Irak. Nedskrivningen af Talmud Bavli blev færdiggjort omkring år 500. Det er Talmud Bavli, der i dag studeres og er normgivende indenfor jødedommen i modsætning til Talmud Jerushalmi, der i sammenligning er ufuldstændig.

Jødedom
Præstesigningen

I det jødiske tempel i Jerusalem (der ødelagdes af romerne 70 e.v.t.) plejede præsterne, "kohanitterne" at velsigne folket. Denne velsignelse, der nedenfor er gengivet i en lidt ældre oversættelse (fra 1978), kommer fra Torah (4. mosebog, kap. 6, 24-26):

Herren velsigne dig og bevare dig.
Herren lade sit ansigt lyse på dig og være dig nådig.
Herren løfte sit ansigt på dig og give dig fred.

Efter templets ødelæggelse blev velsignelsen flyttet til at foregå i synagogerne. Der er lidt forskellige traditioner fra synagoge til synagoge, men som udgangspunkt velsignes menigheden hver morgen i synagoger i Israel. I synagoger uden for Israel (herunder Københavns Synagoge) er det kun på helligdage, kohanitterne velsigner menigheden.

Jødedom
Kohanitterne

Kohanitterne (ental kohanit, af det hebraiske kohen, flertal kohanim) er det jødiske præsteskab. Alle præster er direkte efterkommere af Aharon, Moses' bror, og hans sønner. I det gamle Israel arbejdede præsterne i templet i Jerusalem og tog sig blandt andet af velsignelsen af folket, se "præstesigningen". Denne funktion har de stadig, nu i synagoger.

Man kan ikke "blive" kohanit – enten er man det, fordi man er født af en kohen, eller også er man det ikke, og så kan man aldrig blive det.

Der er en række forhold og regler, der gælder for kohanitter. Disse skal nemlig hele tiden være rituelt rene, så de er klar til tempeltjeneste, hvis templet i Jerusalem skulle genopbygges. Kohanitter må således ikke omgås lig – og derfor slet ikke færdes på en begravelsesplads – da lig anses for urene. Kohanitter må bl.a. heller ikke giftes med fraskilte kvinder.

Jødedom
Moseloven

Moseloven opfattes normalt som summen af de 613 bud, som er fordelt ud over de fem Mosebøger. I jødedommen benævnes Moseloven "tora" eller "torah" - den religiøse lov, de gamle israelitter levede efter. På hebraisk betyder ""Tora" ("Loven") tillige de første fem bøger i den jødiske Bibel (Det Gamle Testamente) (de fem Mosebøger).

Begrebet "Moseloven" optræder første gang i Josvabogen, kapitel 8, 30-35. Det afspejles nogle markante steder i Det Gamle Testamente, hvor oplæsningen af Moseloven tematiseres: Jos. 8,30-35; 2 Kong. 22-23 og Neh. 8; 9 og 13. På Ebals bjerg, hvor hele Israel var forsamlet, "byggede Josva et alter for Herren, Israels gud". (Josva, 8,30) "Og på stenene skrev han i israelitternes påsyn en afskrift den lov, Moses havde skrevet." (Josua 8,32) "Derefter oplæste Josva alle lovens ord." (Josva 8,34)

Referencer

Litteratur 
 Troels Engberg-Pedersen, Niels Peter Lemche og Henrik Tronier: Kanon. Bibelens tilblivelse og normative status. Museum Tusculanums Forlag 2006. 
 Gads Danske Bibelleksikon, I-O. Redigeret af Eduard Nielsen og Bent Noack. Gad 1982. 

Oldtidens Israel
Etik
Søbrink

Søbrink er betegnelsen for en stejl bakke, der leder ned til en sø. Dette kan i visse tilfælde også gøres gældende for havet, da sø før i tiden også betød hav.
Ordet er udledt af "brink," der er betegnelsen for en stejl skrænt, der leder ned til en hvilken som helst form for større vandområde.

Landskabsformer